**J e g y z ő k ö n y v**

 Készült Táborfalva Nagyközség Önkormányzat Képviselő testületének

 2018.április 24-én tartott üléséről.

Jelen vannak: Tóth Bertalan polgármester

 Birinyi András alpolgármester

 Halupka Miklós

 Kiss Eszter

 Nagy András

 Polyák Csaba

 Szagri László képviselők

 Kundra Erika jegyző

 Kulcsár Etelka Esély Szociális Szolgálat Intézmény vezetője

 Horváth Béla Esély Szociális Szolgálat családgondozó

 Hochstein Imre Szigü Temetőüzemeltető Kft

Tóth Bertalan polgármester: Köszönti a megjelenteket, megállapítja, hogy a Képviselő-testület határozatképes a 6 fő képviselő közül 5 fő jelen van, így a Képviselő-testület jelenlévő tagjainak száma 6 fő.

Nagy András képviselő nem jelezte távol maradásának okát.

Jegyzőkönyv hitelesítőnek Birinyi András alpolgármestert és Halupka Miklós képviselőt javasolja, melyet a Képviselő-testület egyhangúan elfogadott.

Ezt követően javaslatot tesz a napirendi pontokra, melyet a Képviselő-testület az alábbiak szerint egyhangúan elfogadott:

N a p i r e n d: 1.) Beszámoló a két ülés között tett fontosabb intézkedésekről
 Előadó: Polgármester

 2.) Tájékoztató a nagyközségi temető üzemeltetési feladatainak ellátásáról

 Előadó: SZIGÜ Temetőüzemeltető Kft

 Polgármester

 3.) Beszámoló a gyermekvédelmi feladatok ellátásáról
 Előadó: Jegyző, Esély Szociális Szolgálat vezetője

 4.) Beszámoló a 2017. évi költségvetés végrehajtásáról, valamint a 2017. évi
 belső ellenőrzési feladat ellátásáról
 Előadó: Polgármester

 5.) Pályázat kiírása 1.sz. háziorvosi körzet háziorvosi feladatainak ellátására

 Előadó: Polgármester

 6.) Arany János utca szilárd burkolatának felújítására pályázat benyújtása

 Előadó: Polgármester

 7.) Katolikus Egyház pénzügyi támogatás megállapítása

 Előadó: Polgármester

 8.) E g y e b e k

 9.) **Zárt ülés keretében:**

 Tájékoztatás személyi ügyben

I. Napirendi pont tárgya: Beszámoló a két ülés között tett fontosabb intézkedésekről
 (*Beszámoló a jegyzőkönyvhöz mellékelve)*

 Napirend előadója: Tóth Bertalan polgármester

Tóth Bertalan polgármester: Az alábbiakkal egészíti ki az írásos beszámolóját:

- Az orvosi rendelő felújítása elkészült, ma volt a műszaki átadás-átvétel. A háziorvosok átköltözése a váróteremi bútorok megérkezésétől függ. A kivitelező cég nagyon jó minőségű munkát végzett.

- Évek óta folyamatban van a Helyőrségi Művelődési Otthon, illetve a mellette lévő területek önkormányzat részére való átadása, melyet megigényeltek a Honvédelmi Minisztériumtól. Mind két részt átadták a Nemzeti Vagyonkezelőnek, tájékoztatást kaptak arról, hogy a területek értékbecslése rövid időn belül megkezdődik.

Időközben azt a tájékoztatást kapta a Helyőrségi Művelődési Otthonon kívüli területekkel kapcsolatban, hogy azok mezőgazdasági területek és nem a Nemzeti Vagyonkezelőnek hanem a Nemzeti Földalap Kezelőnek kell átadnia. Honvédelmi Minisztérium azzal a javaslattal él, hogy amennyiben az NFA átveszi a területeket akkor az önkormányzat hosszú távú használatra tőle tudja igénybe venni.

- Helyőrség parancsnokságnál változás történt a parancsnok magasabb beosztásba került ideiglenesen a helyettese látja el a feladatot. Bízik benne, hogy továbbra is megmarad a jól kialakult kapcsolat.

Az írásos beszámolót ennyivel szerette volna kiegészíteni. Kérdezi képviselő-társait van-e egyéb hozzászólásuk, észrevételeik.

Képviselők részéről hozzászólás nem lévén szavazásra teszi fel a két ülés között tett fontosabb intézkedésekről szóló beszámoló elfogadását a kiegészítéssel együtt.

A Képviselő-testület 6 igen szavazattal – egyhangúan – az alábbi határozatot hozta:

**23/2018.( IV.24.) H a t á r o z a t**

**Táborfalva Nagyközség Önkormányzat Képviselő-testülete a két ülés között tett fontosabb intézkedésekről szóló polgármesteri beszámolót elfogadja.**

II. Napirendi pont tárgya: Tájékoztató a nagyközségi temető üzemeltetési feladatainak

 ellátásáról

 (*Beszámoló a jegyzőkönyvhöz mellékelve)*

Napirend előadója: SZIGÜ Temetőüzemeltető Kft

Tóth Bertalan polgármester: Köszönti Hochstein Imrét a Szigü képviselőjét, akitől kérdezi, hogy kívánja-e szóban kiegészíteni a beszámolót.

Hochstein Imre: Nem kívánja szóban kiegészíteni a beszámolót, amennyiben kérdés van arra szívesen válaszol.

Halupka Mikló**s** képviselő: Sokak kérését tolmácsolva elmondja, hogy megoldást kellene találni a nagykapu nyitva tartására. Nem minden idős tud bemenni csak úgy, ha autóval szállítják. Tisztában van azzal, hogy a kapu zárásával a lopásokat, illetve a nem bejelentett sírkövesek munkáit próbálják ezzel visszafogni.

Hochstein Imre: A sírköves vállalkozók közül a tavalyi évben egy esetben volt sikeres a napi díj beszedése. A vállalkozók által szétszedett és ott hagyott sírkő maradványokat tavaly nem tudták teljesen elszállítani, ezért azt az idén fogják befejezni, az elszállításban nem tudnak segítséget kérni. A nagykapu kinyitását úgy tudják megoldani, hogy telefonon jelzi a mozgásában korlátozott személy és a kollégái kinyitják azt.

A jó idő beálltával sajnos elkezdődtek a temetőben lévő lopások, ami ellen nem tudnak mit csinálni.

Halupka Mikló**s** képviselő: Felajánlja segítségét a törmelék elszállításában.

Szagri László képviselő: A temetőn belüli parkolás sem megoldott, ugyanis ahová tudnának parkolni az autók ott szemétlerakót alakítanak ki a látogatók, a fő út melletti parkolás balesetveszélyes. A sírköves vállalkozók, akik ott hagyják a törmeléket súlyos bírságot érdemelnének.

Hochstein Imre: Elsősorban azokkal a vállalkozókkal van probléma, akik nem hivatalosan jelennek meg.

Ha a kapu államdóan nyitva lenne, akkor fennáll annak a veszélye, hogy akár sírkő tűnik el, volt rá példa más községben.

*Közben Nagy András képviselő megérkezett, ezáltal a képviselő-testület jelenlévő tagjainak száma 7 fő.*

Tóth Bertalan polgármester: A lakosság igényeit megérti, de sajnos sok az illegális munkavégzés, és a lopások, amik az ellen szólnak, hogy csak valóban indokolt esetben legyen nyitva a nagykapu.

A tájsebészeti akcióban a temető környékén is összeszedték a szemetet, talán egy hétig volt, azaz állapot. A teljes terület kamerázása egyelőre nem oldható meg a magas költségek miatt.

Úgy gondolja a temetőn kívüli parkolás megoldott, csak mindenszentekkor és temetéskor van nagyobb igény a parkolásra.

További hozzászólás, észrevétel nem lévén a polgármester szavazásra teszi fel a beszámoló elfogadását. Kéri azoknak a képviselőknek a szavazatát, aki a községi temető üzemeltetési feladatainak ellátásáról szóló beszámolót elfogadják.

1. A Képviselő-testület 7 igen szavazattal – egyhangúan – az alábbi határozatot hozta:

**24/2018.( IV.24.) H a t á r o z a t**

**Táborfalva Nagyközség Önkormányzat Képviselő-testülete a községi temető üzemeltetési feladatainak ellátásáról szóló beszámolót elfogadja.**

III. Napirendi pont tárgya: Beszámoló a gyermekvédelmi feladatok ellátásáról

 *(Előterjesztés a jegyzőkönyvhöz mellékelve)*

Napirend előadója: Jegyző, Esély Szociális Szolgálat vezetője

 Tóth Bertalan polgármester: Köszönti a napirendi pont előadóit, Kulcsár Etelkát az Esély Szociális Szolgálat vezetőjét, Kundra Erika jegyzőt és Horváth Bélát az Esély Szociális Szolgálat családgondozóját.

Kérdezi a napirendi pont előadóit, hogy kívánják-e az írásos beszámolójukat szóban kiegészíteni?

Kundra Erika jegyző: Nem kívánja kiegészíteni a beszámolót. Tájékoztatásként elmondja , hogy kormányrendelet határozza meg a beszámoló tartalmi követelményét, ezért találkoznak már több éve ezzel a tartalommal, de más statisztikai adatokkal a képviselők..

1. Kulcsár Etelka Esély Szociális Szolgálat vezetője: Köszöni, nem kívánja szóban kiegészíteni a beszámolót, amennyiben kérdés van, arra szívesen válaszol.

Horváth Béla családgondozó: Az utóbbi években soha nem volt ennyi tinédzser, mint most, aki 15-17 éves korában szül. Tavaly év végén négy esetben történt az, hogy a szülő nem vihette haza a gyermekét.

Tóth Bertalan polgármester: Ma már természetes dolog a fiatalon való szülés, nem úgy, mint pár évvel ezelőtt, akkor még szégyellték is ha ilyen történt a családban.

Kulcsár Etelka Esély Szociális Szolgálat vezetője: Tavaly óta a jogszabály változás végett nem a védőnői szolgálat, hanem a gyermekjóléti szolgálat mondja meg, hogy haza vihető-e az újszülött vagy sem. Ez által jelentősen könnyebb a feladatuk, mert indokolt esetben esélyt tudnak adni a gyermeknek, hogy nevelő szülőhöz kerül és jobb körülmények között nő fel.

A fiatal korú prostituáltak és a fiatal korú szülések Táborfalvára is kezd jellemző lenni, amit a társadalom elfogad.

Horváth Béla családgondozó: Részt vettek a gyermekek szemüveg akciójában, ez által sok táborfalvai gyerek jutott szemüveghez.

Kulcsár Etelka Esély Szociális Szolgálat vezetője: A Magyar Látszerészek Szövetségének elnöke 1000 darab szemüveget ajánlott fel a magyar gyerekeknek, mely akcióban az Esély Szociális Szolgálat is részt vett. A rászorult gyerekek szemészeti vizsgálat után a számukra szükséges szemüveget megkapták. Nagyon örül az eredményes részvételnek.

1. További hozzászólás nem lévén a polgármester megköszöni az Esély Szociális Szolgálat és a polgármesteri hivatal dolgozóinak munkáját és szavazásra teszi fel a határozati javaslat elfogadását.
2. A Képviselő-testület 7 igen szavazattal – egyhangúan – az alábbi határozatot hozta:
3. **25/2018.( IV.24.) H a t á r o z a t**

**Táborfalva Nagyközség Önkormányzat Képviselő-testülete megismerte és elfogadja az önkormányzat 2017. évi gyermekjóléti- és gyermekvédelmi, valamint a gyámhatóság tevékenységéről szóló beszámolót.**

1. **A Képviselő-testület felkéri a jegyzőt, hogy az értékelést és a testületi határozatot tájékoztatásul küldje meg a Pest Megyei Kormányhivatal részére.**
2. **Döntésének jogalapja az 1997. évi XXXI.tv.96.§ (6) bekezdése.**
3. **Felelős: jegyző**
4. **Határidő:2018. április 30.**

IV. Napirendi pont tárgya: Beszámoló a 2017. évi költségvetés végrehajtásáról, valamint
 a 2017. évi belső ellenőrzési feladat ellátásáról

 *(Előterjesztés a jegyzőkönyvhöz mellékelve)*

1. Napirend előadója: Tóth Bertalan polgármester

 Tóth Bertalan polgármester: Az írásos anyagot mindenki megkapta, tegnap a Pénzügyi és Ügyrendi bizottság tárgyalta a napirendi pontot.

Kérdezi van-e azóta észrevétel, javaslat a beszámolóval kapcsolatban.

Halupka Miklós képviselő: mint Pénzügyi és Ügyrendi bizottság elnöke elmondja, hogy tárgyalták a napirendi pontot, és egyhangúan javasolják a képviselő-testületnek elfogadásra.

Képviselők részéről hozzászólás nem lévén a polgármester szavazásra teszi fel a 2017. évi költségvetés végrehajtásáról szóló rendelet elfogadását.

**Táborfalva Nagyközség Önkormányzat Képviselő-testülete 7 igen szavazattal ellenszavazat nélkül megalkotta a 4/2018. (IV.25) sz. önkormányzati rendeletét Táborfalva Nagyközség Önkormányzat 2017. évi költségvetésének végrehajtásáról.**

Ezt követően a polgármester szavazásra bocsátja a 2017. évi belső ellenőrzés végrehajtásáról szóló jelentés elfogadását.

Képviselő-testület 7 igen szavazattal – egyhangúan – az alábbi határozatot hozta:

**26/2018.( IV.24.) H a t á r o z a t**

1. **Táborfalva Nagyközség Önkormányzat Képviselő-testülete a 2017. évi belső ellenőrzés eredményéről szóló jelentést elfogadja.**

V. Napirendi pont tárgya: Pályázat kiírása 1.sz. háziorvosi körzet háziorvosi feladatainak

 ellátására

 *(Előterjesztés a jegyzőkönyvhöz mellékelve)*

Napirend előadója: Tóth Bertalan polgármester

Tóth Bertalan polgármester: Szintén mindenki megkapta az anyagot, az előterjesztésben

látható, hogy az állashely vállalkozói, illetve közalkalmazotti formában is meghirdetésre

kerül.

Képviselők részéről hozzászólás nem lévén a polgármester szavazásra teszi fel a határozati javaslat elfogadását.

Képviselő-testület 7 igen szavazattal – egyhangúan – az alábbi határozatot hozta.

**27/2018.(IV.24.) H a t á r o z a t**

**Táborfalva Nagyközség Önkormányzat Képviselő-testülete úgy dönt, hogy nyilvános pályázatot ír ki az 1.számú vegyes háziorvosi praxis orvosi ellátására a határozat mellékletében megszövegezett pályázati felhívással, melyet közzé tesz a jogszabályban meghatározott kormányzati portál mellett az Országos Alapellátási Intézet ( OALI) honlapján, www. webdoki.hu és a** [**www.taborfalva.hu**](http://www.taborfalva.hu)**. honlapon valamint a Dabas Televízió szolgáltatónál.**

**Felkéri a polgármestert, hogy a beérkezett pályázatokat soron kívül terjessze elő döntésre.**

**Határidő: azonnal**

**Felelős: polgármester**

VI. Napirendi pont tárgya: Arany János utca szilárd burkolatának felújítására pályázat

 benyújtása

 *(Előterjesztés a jegyzőkönyvhöz mellékelve)*

1. Napirend előadója: Tóth Bertalan polgármester

Tóth Bertalan polgármester: A Nemzetgazdasági Minisztérium által lehetőség van önkormányzati tulajdonú belterületi utak szilárd burkolattal való felújítására.

A pályázat 95%-os támogatottságú az önrész bruttó 4 M forint.

A felújítás tartalmazza a kátyúzást, egy 6 cm meleg aszfalt burkolatot, két fekvő rendőrrel ellátva, illetve padka feltöltést.

Halupka Miklós képviselő: Érdeklődik, hogy költségkímélés szempontjából jó döntés lesz az ha nem terveznek szikkasztó árkokat.

Tóth Bertalan polgármester: Ha az úttest 6 cm-rel megemelkedik, akkor a víz az út melletti homokos részre folyik és azt elissza.

A kritikus helyeken a földelszedést önerőből megtudják csinálni.

Birinyi András alpolgármester: A közmű bekötésekkel gondok lesznek, ha elkészül az úttest.

Tóth Bertalan polgármester: Nem szabályozhatják meg, hogy 5 évig nem bontják meg az utat közmű bekötés esetén.

Halupka Miklós képviselő: A helyi újságban, vagy szórólapokkal fel kellene hívni az ott lakók figyelmét, hogy aki tervez ilyen jellegű bekötést az minél hamarabb végezze el az út állag megóvása érdekében.

Kundra Erika jegyző: Helyi rendelet szabályozhatja, hogy az út 5 évig nem bontható meg, az átfúrás engedélyezett.

Tóth Bertalan polgármester: A víz és csatorna bekötések átfúrással a gáz bekötésekhez szükséges az út megbontása.

Természetesen felhívják az ott lakók figyelmét.

Halupka Miklós képviselő: Érdemes lenne az önkormányzati telkeken elvégezni a közmű bevezetését.

Tóth Bertalan polgármester: A pályázat kedvező elbírálása esetén, meglátják, hogy mit tehetnek ennek érdekében.

Képviselők részéről további hozzászólás nem lévén a polgármester szavazásra teszi fel a határozati javaslat elfogadását.

Képviselő-testület 7 igen szavazattal – egyhangúan – az alábbi határozatot hozta.

1. **28/2018.(IV.24.) H a t á r o z a t**

**Táborfalva Nagyközség Önkormányzat Képviselő-testülete úgy határoz, hogy a Nemzetgazdasági Minisztérium által meghirdetett ,, Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén,, című PM-ONKORMUT-2018 pályázat keretében támogatási igényt nyújt be az önkormányzati tulajdonban lévő 788 hrsz-ú, Arany János út felújítására.**

**A beruházási költségek önrészét legfeljebb 4.000.000 Ft összeghatárig az Önkormányzat 2018. évi költségvetésében- felhalmozási kiadások előirányzat terhére biztosítja.**

**Képviselő-testület felhatalmazza a polgármestert a pályázati eljárásban szükséges nyilatkozatok megtételére és a pályázat benyújtására.**

VII. Napirendi pont tárgya: Katolikus Egyház pénzügyi támogatás megállapítása

 *(Előterjesztés a jegyzőkönyvhöz mellékelve)*

1. Napirend előadója: Tóth Bertalan polgármester

Tóth Bertalan polgármester: A katolikus egyház pénzügyi támogatás kérelmét a Pénzügyi és Ügyrendi bizottság tárgyalta, kéri az elnököt, hogy ismertesse a bizottság javaslatát.

Halupka Miklós képviselő: mint Pénzügyi és Ügyrendi bizottság elnöke elmondja, hogy tárgyalták a napirendi pontot, és egyhangúan javasolják a képviselő-testületnek elfogadásra, hogy 250.000 Ft-tal támogassák az egyházat a karitász tábor megszervezésében.

Tájékoztatásként elmondja, hogy a karitász csoport csak kizárólag támogatásokból tartja fenn magát a tábort is abból finanszírozza. Az adományokból rászoruló családokon segítenek nagyobb ünnepekor. Szeretné, ha a kért 350.000 Ft-ot tudná biztosítani részükre a képviselő-testület.

Birinyi András alpolgármester: Szintén javasolja a 350.000 Ft támogatást.

További javaslat nem lévén a polgármester megállapítja, hogy a Pénzügyi és Ügyrendi bizottság 250.000 Ft támogatást, két képviselő pedig módosító javaslatával 350.000 Ft támogatást javasol.

Először kéri azok szavazatát, akik a 350.000 Ft támogatást elfogadják.

Képviselők 3 igen 4 nem szavazattal nem támogatják a módosító javaslatot.

Majd a polgármester a 250.000 Ft támogatás elfogadást teszi fel szavazásra.

Képviselők 4 igen 3 nem szavazattal támogatják a 250.000 Ft biztosítását a karitász tábor megrendezésére.

A Képviselő-testület 4 igen 3 nem szavazattal az alábbi határozatot hozta:

**29/2018.(IV.24.) H a t á r o z a t**

**Táborfalva Nagyközség Önkormányzatának Képviselő-testülete úgy dönt, hogy a táborfalvai Római Katolikus Egyházközség részére a karitász tábor megrendezése érdekében 250.000 Ft pénzügyi támogatást biztosít. A támogatás folyósítására és elszámolására önálló szerződés jön létre.**

**Határidő: május 31.**

**Felelős: polgármester**

VII. Napirendi pont tárgya: E g y e b e k

Tóth Bertalan polgármester: A testület elé két anyag került:

1.) Helyőrségi Művelődési Otthon energetikai felújítása során kiegészítő munkák elvégzése.

2.) Közvilágítás korszerűsítésével kapcsolatos közbeszerzési szaktanácsadói szolgáltatás.

A Helyőrségi Művelődési Otthon pótmunkák elvégzéséről a márciusi rendkívüli ülésen döntött a testület. Ismerteti a közbeszerzési eljárás eredményét mely alapján az érvényes ajánlatot tevő a H-Conzept Ingatlan Kft.

Képviselők részéről hozzászólás nem lévén a polgármester a közbeszerzésekről szóló

2015. évi CXLIII törvény 26 § (5) bekezdése alapján névszerinti szavazásra teszi fel a Helyőrségi Művelődési Otthon felújítására megindított közbeszerzési eljárást lezáró döntésről szóló határozati javaslatot.

A jegyző abc sorrendben felolvassa a képviselők neveit és kéri igen vagy nem nyilatkozatukat:

Birinyi András IGEN

Halupka Miklós IGEN

Kiss Eszter IGEN

Nagy András IGEN

Polyák Csaba IGEN

Szagri László IGEN

Tóth Bertalan IGEN

Polgármester megállapítja a névszerinti szavazás eredményét, mely szerint a Képviselő-testület 7 igen szavazattal – egyhangúan – az alábbi határozatot hozta:

**30/2018.(IV.24.) H a t á r o z a t**

**Táborfalva Nagyközség Önkormányzatának Képviselő-testülete a 14 /2018. ( III.19.) számú határozata alapján a közbeszerzésekről szóló 2015. évi CXLIII tv. 115.§ (1) bekezdés szerint megindított** a*„Vállalkozási szerződés a „Táborfalván Helyőrségi Művelődési Otthon energetikai felújítása” tárgyú építési beruházáshoz kapcsolódó kiegészítő építési munkák tárgyában.”* című közbeszerzési eljárását **eredményesnek nyilvánítja**, valamint a: **H-Conzept Ingatlan Kft. ajánlattevő** (2000 Szentendre, Táncsics utca 10.) **ajánlatát nyertes ajánlatnak nyilvánítja**

**Táborfalva Nagyközség Önkormányzatának Képviselő-testülete** felkéri Tóth Bertalan polgármestert, hogy a **H-Conzept Ingatlan Kft. ajánlattevővel** az ajánlatban foglalt feltételekkel és
**22.326.937,- Ft + ÁFA ajánlati árral** a vállalkozási szerződést a Kbt. előírásai szerint megkösse.

**Felelős: Tóth Bertalan polgármester**

**Határidő: 2018.május 2.**

Ezt követően tájékoztatást ad a képviselő-testületnek, hogy a közvilágítás korszerűsítés közbeszerzési szaktanácsadói szolgáltatásra beérkeztek az ajánlatok.

Az érvényes ajánlat tevő az Útkataszter Bt 300.000 Ft+ Áfa végzi el a közbeszerzési eljárást. A tervek jóváhagyása után kezdődhet meg a kivitelezési közbeszerzés.

Képviselő-testület a polgármester tájékoztatását elfogadja.

Kéri képviselő társait amennyiben van egyéb, észrevétel, javaslat azt tegyék meg.

Polyák Csaba képviselő: Tarcsay út felújítása és a többi utak kátyúzása felől érdeklődik.

Tóth Bertalan polgármester: A Tarcsay út felújítása ügyében érdeklődött a dabasi üzemigazgatóságnál azt a választ kapta, hogy talán 2 éven belül fogják megcsinálni.

Polyák Csaba képviselő: Javasolja, hogy a kátyúzást a nagyon kritikus helyeken önerőből próbálják megvalósítani.

Tóth Bertalan polgármester: A keletkezett lyukakat meleg aszfalttal kellene beönteni.

A testületnek kell abban döntenie, hogy önerőből elvégezzék.

Halupka Miklós képviselő: Tarcsay, Kossuth és Rákóczi úton, vannak olyan szakaszok, hogy már közlekedésre alkalmatlanok akkora a nagy és mély gödör. Szinte egy sávon tudnak közlekedni. Úgy gondolja a településen élő embereket kell szolgálniuk, ennek érdekében keressék meg újból írásban a közútkezelőt. Szintén javasolja, hogy önerőből, amit tudnak javítsanak ki.

Tóth Bertalan polgármester: Sajnos országos probléma, hogy a három és négy számjegyű állami tulajdonú utak is mennyire rossz állapotban vannak.

A téli sózás is befolyásolja az utak rongálódását.

Amennyiben önerőből kívánják a kátyúk betömését elvégezni abban az esetben azt kell megvizsgálni, hogy a költségvetésből honnan és mikor tudnak forrást biztosítani.

A napirendhez további hozzászólás nem lévén a polgármester a testület nyilvános ülését bezárta. A 2011. évi CLXXXIX tv. 46.§ (2) bekezdés a) pontja alapján a 9.napirendi pontot zárt ülés keretében tárgyalja a képviselő-testület.

A zárt ülésről önálló jegyzőkönyv készül.

 K.m.f.t.

 Tóth Bertalan Kundra Erika

 polgármester jegyző

 Birinyi András Halupka Miklós

 jkv. hitelesítő jkv. hitelesítő